মাকোম্বো গণহত্যা

২০০৯ সালের ১৪ থেকে ১৭ ডিসেম্বর পর্যন্ত গণতান্ত্রিক কঙ্গো প্রজাতন্ত্রের হাউট-উয়েলে জেলায় মাকোম্বো গ্রাম ও সংলগ্ন অঞ্চলে মাকোম্বো গণহত্যা সংঘটিত হয়।  হিউম্যান রাইটস ওয়াচের মতে লর্ডস রেজিস্ট্যান্স আর্মি দ্বারা সংঘটিত এই আক্রমণে ৩২১ জন নিহত হয়েছিল। এলআরএ আক্রমণের দায় অস্বীকার করে।

৬০ মাইল (৯৫ কিমি) দীর্ঘ অঞ্চল জুড়ে সংগঠিত  ধারাবাহিক এই হামলা শুরু হয় ১৩ ডিসেম্বর ২০০৯-এ মাবাঙ্গা ইয়া তালো থেকে এবং ১৮ ডিসেম্বর পর্যন্ত তা চলতে থাকে। দক্ষিণ-পূর্ব দিকে তাপিলি গ্রাম পর্যন্ত আক্রমণ চলেছিল। তারপর উত্তর-পশ্চিমে ফিরে এসে মাভানজোঙ্গুদার কাছে উয়েলে নদীর উত্তর তীরে অবস্থিত এলআরএ শিবিরের নিকটে সূচনা বিন্দুতে পৌঁছায়।

 বিস্তারিত 
ধারণা করা হয়, সামরিক পোশাক পরিহিত এলআরএ সদস্যরা কঙ্গোর সৈন্য সেজে এই হত্যাকাণ্ড ঘটিয়েছে।  এলআরএ স্থানীয় গ্রামবাসীদের খাদ্যদ্রব্য এবং অন্যান্য জিনিসপত্র নিয়ে আসার আদেশ করে এবং তা প্রত্যাখ্যান করলে সহিংসতার হুমকি দেয়।  প্রাপ্তবয়স্ক গ্রামবাসীদের কুলির কাজ করতে বাধ্য করা হত, যারা গতির সাথে তাল মিলিয়ে চলতে পারত না, সহযোগিতা করতে অস্বীকৃতি জানাত, অথবা পালানোর চেষ্টা করত, তাদের হত্যা করা হত। 

হিউম্যান রাইটস ওয়াচের মতে,
এলআরএ কমপক্ষে ১০টি গ্রামে আক্রমণ করে, নারী ও শিশু সহ শত শত বেসামরিক লোককে বন্দী, হত্যা এবং অপহরণ করে। নিহতদের বেশিরভাগই ছিল প্রাপ্তবয়স্ক পুরুষ, যাদেরকে এলআরএ প্রথমে বেঁধে ফেলে এবং তারপর অস্ত্র দিয়ে কুপিয়ে হত্যা করে অথবা কুড়ুল এবং ভারী কাঠের লাঠি দিয়ে তাদের মাথার খুলি ভেঙে দেয়। নিহতদের মধ্যে কমপক্ষে ১৩ জন মহিলা এবং ২৩ জন শিশু ছিল, যার মধ্যে সবচেয়ে কমবয়সী ছিল ৩ বছর বয়সী এক মেয়ে, যাকে পুড়িয়ে মারা হয়। 

এইচআরডব্লিউ প্রথম আক্রমণ সম্পর্কে জানতে পারে ২০১০ সালের ফেব্রুয়ারিতে গ্রামগুলি পরিদর্শন করার পর।  সংবাদ প্রতিবেদনে বলা হয়েছে যে, যেসব গ্রামবাসীকে হত্যা করা হয়নি, তাদের ঠোঁট এবং কান কেটে ফেলা হয়েছিল, যাতে অন্যরা কথা বললে তাদের কী হবে, সে সম্পর্কে সতর্ক করা হয়।  এছাড়াও, এইচআরডব্লিউ জানায় যে হামলার সময় ৮০ জন শিশুসহ কমপক্ষে ২৫০ জনকে অপহরণ করা হয়েছিল এবং ধর্ষণ ও মারধর করা হয়েছিল।   অপহৃত ছেলেদের শিশু সৈনিক হিসেবে এবং মেয়েদেরকে এলআরএ সদস্যদের যৌনদাসী হিসেবে নিয়ে যাওয়া হয়েছিল।  এলআরএ কমান্ডার ডমিনিক ওংওয়েন, যিনি ইতিমধ্যেই আন্তর্জাতিক অপরাধ আদালতে মানবতাবিরোধী অপরাধ এবং যুদ্ধাপরাধের সাতটি অভিযোগে অভিযুক্ত ছিলেন, তিনি এই হামলার নির্দেশ দিয়েছিলেন বলে জানা যায়। 

ইসিরো-নিয়াঙ্গারার জনৈক ধর্মযাজক এইচআরডব্লিউর প্রতিবেদন নিশ্চিত করেন এই বলে যে কমপক্ষে ৩০ জন এলআরএ সদস্য হামলায় জড়িত ছিল এবং "২০০ থেকে ৪০০ জনকে" অপহরণ করা হয়েছে।  গণতান্ত্রিক কঙ্গো প্রজাতন্ত্রের স্থলবাহিনীর এক লেফটেন্যান্ট ২৬৮টি মৃতদেহ কবর দেওয়ার কথা জানান।রেড ক্রসের এক স্বেচ্ছাসেবক আরও সাতটি মৃতদেহ এবং নয়টি খুলি কবর দেন, যার মধ্যে একজন স্থানীয় উপজাতি প্রধানের ছেলেও ছিল।  ২০০৫ সালে দ্বিতীয় সুদানী গৃহযুদ্ধের অবসানের জন্য সুদান সরকার দক্ষিণ সুদানী বিদ্রোহীদের সাথে এক শান্তি চুক্তি স্বাক্ষর করে। ফলে এলআরএ সুদানে তাদের ঘাঁটি হারায়। এর পরেও এলআরএ যে ওই অঞ্চলে সক্রিয় ছিল, তার ইঙ্গিত হিসেবে এই আক্রমণটিকে দেখা হয়েছিল। 

ধারণা করা হয় যে হামলার পেছনের উদ্দেশ্য ছিল অপহৃতদের এলআরএতে বাধ্যতামূলক ভাবে যোগ দেওয়ানো এবং ওষুধ, পোশাক ও খাবার চুরি করা।  এলআরএ হাসপাতাল থেকে নার্সদের অপহরণ করেছে এবং মৃতদেহ থেকে কাপড় খুলে ফেলেছে এমন সংবাদ থেকে এই ধারণার সমর্থন পাওয়া যায়। 

 প্রতিক্রিয়া 
গণতান্ত্রিক কঙ্গো প্রজাতন্ত্রে জাতিসংঘ মিশনের একজন কর্মকর্তা মাদনৌদজে মৌনৌবাই ভবিষ্যতের আক্রমণ প্রতিরোধের সর্বোত্তম উপায় হিসেবে কঙ্গো, উগান্ডা এবং মধ্য আফ্রিকান প্রজাতন্ত্রের মধ্যে আরও সহযোগিতার আহ্বান জানান।  এইচআরডব্লিউ-এর একজন মুখপাত্র মন্তব্য করেন যে এই গণহত্যাটি এলআরএ কর্তৃক সংঘটিত সবচেয়ে জঘন্য হত্যাকাণ্ডগুলির মধ্যে একটি।  জাতিসংঘ নিশ্চিত করেছে যে গণহত্যা সংঘটিত হয়েছে, এখন পর্যন্ত ২৯০ জনের মৃত্যুর বিষয়টি নিশ্চিত করা হয়েছে এবং তদন্ত চলছে। 

লর্ডস রেজিস্ট্যান্স আর্মি এই প্রতিবেদনকে "যুদ্ধের পক্ষে প্রচারণা চালাচ্ছে এমন সব এনজিওর আরেকটি কাল্পনিক মিথ্যা" বলে অভিহিত করেছে।   উগান্ডা পিপলস ডিফেন্স ফোর্সের লেফটেন্যান্ট কর্নেল ফেলিক্স কুলাইগিয়ে সন্দেহ প্রকাশ করেছেন যে এলআরএ এত লোককে হত্যা এবং অপহরণ করার সময় পেয়েছিল কিনা এবং বলেন যে এলআরএতে সেসময় ২০০ জনেরও কম সদস্য ছিল। 

 তথ্যসূত্র 

বিষয়শ্রেণী:২০০০-এর দশকে ধর্ষণ